Source: http://www.wabererstema.hu/vegyes-hirek/hazi-orizetben-a-dozsa-gyorgy-uti-halalos-baleset-gyanusitottja/
Timestamp: 2017-12-17 06:03:40+00:00

Document:
Házi őrizetben a Dózsa György úti halálos baleset gyanúsítottja » Waberer's Téma magazin
Megjelent: 2017. augusztus 21. hétfő 22:30 Szerkesztő: admin
Házi őrizetben a Dózsa György úti halálos baleset gyanúsítottja
Házi őrizetbe helyezte a bíróság a májusi Dózsa György úti halálos gázolás gyanúsítottját hétfőn – tájékoztatta a Fővárosi Törvényszék közleményben az MTI-t.
Az eddigi adatok szerint a férfi május 15-én érvényes vezetői engedély nélkül, a megengedett sebességet jóval túllépve haladt személygépkocsijával Budapesten a XIII. kerületi Dózsa György úton, a külső forgalmi sávban.
A gyanúsított járműve a Kassák Lajos utcai kereszteződésnél összeütközött egy másik, a Dózsa György úton, a Tüzér utca irányából érkező, a kereszteződésnél balra kanyarodó, a belső forgalmi sávban szabályosan közlekedő személyautóval. Az ütközés következében a járművek felsodródtak az út jobb oldalára, ahol a trolibusz megállójában elütöttek három várakozó embert.
M. Richárd beszáll egy gépjárműbe a Budai Központi Kerületi Bíróság Fő utcai épületénél MTI Fotó: Mohai Balázs
A baleset következében a szabályosan közlekedő jármű két utasa meghalt, ketten súlyosan, ketten könnyebben megsérültek.
A vizsgálat megállapította, hogy a gyanúsított kokaint fogyasztott
A gyanúsított cselekménye halálos közúti baleset gondolatlan okozásának és kábítószer fogyasztásával elkövetett kábítószer birtoklásának megállapítására lehet alkalmas.
A Fővárosi Főügyészség bűnismétlés veszélyére hivatkozva indítványozta a gyanúsított előzetes letartóztatását, az ügyvéd ugyanakkor védence szabadlábra helyezését, illetve enyhébb kényszerintézkedés alkalmazását kérte.
Hétfőn az ügyben eljáró Budai Központi Kerületi Bíróság az ügyészi indítványt a bűnismétlés veszélye miatt találta megalapozottnak, míg a védői indítványt az enyhébb kényszerintézkedésre nézve.
A kerületi bíróság megállapította, hogy a gyanúsított ellen részben szintén közlekedési bűncselekmény elkövetése miatt folyik másik büntetőeljárás. E körülmény, továbbá a gyanúsított életvitelére vonatkozó nyomozati adatok, valamint a gyanú szerinti bűncselekmény jellege együttesen megalapozzák a bűnismétlés veszélyét, ami a bíróság szerint házi őrizettel kiküszöbölhető.
A kerületi bíróság végzése nem jogerős.
admin Rovatok:: baleset, bűnügy, jog, közlekedés, MTI Olvassa 14239 articles by admin

References: bíróság 
 Bíróság 
 Bíróság 
 bíróság 
 bíróság 
 bíróság